b'\n_START_ARTICLE_\nTongji \xc3\x9clikool\n_START_PARAGRAPH_\nTongji \xc3\x9clikool (hiina lihtsustatud kirjaviisis \xe5\x90\x8c\xe6\xb5\x8e\xe5\xa4\xa7\xe5\xad\xa6, traditsioonilises kirjaviisis \xe5\x90\x8c\xe6\xbf\x9f\xe5\xa4\xa7\xe5\xad\xb8, pinyinis T\xc3\xb3ngj\xc3\xac D\xc3\xa0xu\xc3\xa9) on \xc3\xbcks Hiina Rahvavabariigi vanemaid t\xc3\xa4nap\xc3\xa4evaseid \xc3\xbclikoole, mille 1907. aastal rajasid Shanghais Saksamaa valitsuse toel Saksa arstid._NEWLINE_2011. aastal on Tongji \xc3\x9clikoolis umbes 50 000 \xc3\xbcli\xc3\xb5pilast ja 4200 akadeemilist t\xc3\xb6\xc3\xb6tajat. 2007. aasta 1. septembril oli \xc3\xbclikoolis 30 000 \xc3\xbcli\xc3\xb5pilast ja 8000 t\xc3\xb6\xc3\xb6tajat. \xc3\x9clikool on Hiina haridusministeeriumi otsealluvuses ning seda rahastab keskvalitsus._NEWLINE_Eriti k\xc3\xb5rgelt on hinnatud Tongji inseneriteadus; sealsed arhitektuuri, linnaplaneerimise ja tsiviilinseneriteaduse osakonnad on aastak\xc3\xbcmneid olnud Hiina \xc3\xbclikoolide seas esikohtadel. Maailma tipp\xc3\xbclikoole reastava QS Rankingu 2010. aasta edetabelis on Tongji \xc3\xbclikool 388. kohal._NEWLINE_Tongji \xc3\xbclikoolil on kaheksa keskust koost\xc3\xb6\xc3\xb6ks v\xc3\xa4lisriikide \xc3\xbclikoolidega, neis toimivad \xc3\xbchised \xc3\xb5ppekavad ja -programmid. Keskuste eesm\xc3\xa4rk on tihendada \xc3\xbclikoolidevahelisi kontakte ning pakkuda v\xc3\xa4lisriigi ettev\xc3\xb5tetele platvormi, sisenemaks Hiina turule.'